
G. dr. Ivan Krajač iznio je u 11. broju »Hr- 
vatske Revije« od ove godine svoj razgovor, što 
ga je »negdje u siječnju 1915.« provodio s po- 
kojnim profesorom Tomom Masarykom, poto- 
njim predsjednikom Češkoslovačke republike, koji 
je tada boravio u emigraciji u Ženevi. Tom pri- 
godom, priča, Masaryk mu je na jednoj karti 
bivše Austrougarske monarhije pokazao granice 
novih država, koje imadu nastati iza svjetskog 
rata, kad se ta monarhija raspadne. Saopćio mu 
je, da su učinjeni ugovori, koji jam- 
če za međe, što će mu ih pokazati, 
pa mu je na karti i pokazao »granice buduće 
Češkoslovačke, koje odgovaraju granicama, kakve 
su bile do monakovskog sporazuma«. Na to mu 
je pokazao po prilici današnje sjeverne granice 
Jugoslavije uključivši Pečuh, koje su »granice 
buduće Velike Srbije«, i na Krajačevu primjedbu, 
gdje je ostala Hrvatska, izjavio, da se »tu više 
ništa ne da mijenjati s njihove strane«, pa kao 
da je već sve.to »unaprijed n ajdetaljnije 
i najkonkretnije pripravljeno, od- 
ređeno i dogovoreno u pogledu teritorija, 

naroda, vlasti i uprave«. G. dr. Krajač uzeo je tu 
saopćenu mu osnovu za program Masarykova 
djelovanja u emigraciji i raspravljanja s francu- 
skim i engleskim političarima, pa se nada, da će 
biti štošta objašnjeno, kad budu jednom objav- 
ljeni tajni ugovori, učinjeni između Malih Sa- 
veznika i Velike Antante na koncu 1914. i iduće 
godine. 

Ta informacija Masarykova u srži znači to, 
da je tada razlaz Austrougarske monarhije bila 
gotova stvar, jer će na njezino mjesto doći. po- 
tonja Mala Antanta; da su granice Češkoslovačke 
i Velike Srbije »un fait accompli«, svršeni čin, 
da su »od mjesta do mjesta, od gorskog hrpta do 
rijeke« bile točno određene, pa da su već učinje- 
ni ugovori, koji zajamčuju te granice, jer je.sve 
bilo najdetaljnije određeno i dogovoreno — a sve 
to već u siječnju 1915. 


Nema nikakova razloga ne vjerovati, da je g. 
dr. Krajač po istini iznio taj svoj razgovor s Ma- 
sarykom. Tek je teško, vrlo teško vjerovati, da 
je sam Masaryk u to vrijeme tu svoju osnovu 
mogao smatrati ičim drugim, nego pukim bla- 
gim željama — onim, čemu se latinski kaže »pia 
taka, o istinitosti kojih još nitko nije posumnjao, 
a i nije ni mogao posumnjati, da ta čitava osnova 
Masarykova u to doba i nije mogla biti drugo 
aego to. A ako je to bila tek izjava s nekom po- 
litičkom namisli, zbog agitacije, propagande, lič- 
nih simpatija ili antipatija, onda je dabome svaka 
dalja riječ o njezinoj vjerovnosti suvišna. Ali to 

se iz iznesena razgovora ne razabire. Naprotiv, 
čitava je stvar tako prikazana, kao da je ta »for- 
mulacija«. ozbiljno mišljena i priopćena. A ko- 
načno, što su granice Češkoslovačke tako izašle, 
da se možda podudaraju s tim blagim željama, 
nije nikakav dokaz, da su već u siječnju: 1915. 
bile pripravljene, određene i dogovorene. 


Da bismo: potanje razložili i opravdali malo 
prije izrečeno mišljenje, dosta je spomenuti tek 
dvije tri činjenice. Zna se, da je Masaryk u trav- 
nju 1915. stigao u London i tamo se našao s g. 
drom. Seatonom Watsonom, s kojim se je već 
prije sastao u Holandiji, da je napisao i izdao 
memorandum za povjerljivo raspačavanje :»Ne- 
zavisna Češka« (Indipendent Bohemia), svoj 
prvi pokušaj, da bi jasno dao izraza tež- 
njama Čehoslovaka, jer je stekao uvjerenje, kako 
piše sam g. dr. Seaton Watson u svome članku 
»Masaryk u Engleskoj« (»Nova Evropa« od listo- 
pada 1958.), da je jedan od glavnih ključeva za 
rješavanje stvari u Engleskoj,:a da je britsko ja- 
vno mišljenje neobično loše obaviješteno o prili- 


. kama Srednje i Jugoistočne Evrope, te bi moglo 


učiniti sudbonosne političke omaške, koje bi vrlo 
lako imale zle posljedice. za vođenje rata, i da 
je zbog toga s njegova gledišta od životne važno- 
sti, da se tu nastani i učini London središtem 
svoje djelatnosti i propagande. Zna se, da je u 
isto vrijeme Jugoslavenski odbor izdao u Londo- 
nu svoj »Manifest na britski narod« protiv Lon- 
donskog ugovora, prije nego Italija uđe u rat: 
Zna se, da je. od siječnja 1915. u istinu trebalo 

pune dvije godine, dok su Savezne vlasti »oslobo- 
đenje Slavena, Čeha i Slovaka« javno preuzele u 
svoje ratne“ciljeve, da se je ta misao oslobođenja 
kretala od neke određene autonomije do državno- 
pravnog položaja neke vrsti Dominiona unutar 
Austrougarske monarhije, pa da su istom onda, 
kad su sami narodi na kraju svjetskog rata svo- 
jim prevratima raskomadali Austrougarsku i kad 
nje u istinu više nije bilo, priznali njihovu držav- 
nu nezavisnost i odredili im državne granice. 
>Fait accompli« nije dakle bio u siječnju 1915., 
nego istom u listopadu 1918. To se sve može toč- 
no utvrditi i po najnovijim pouzdanim podatci- 
ma, po zapiscima Davida Lloyda Georgea o uči- 
njenom miru, od kojih je prvi svezak ovih dana 
izašao pod natpisom »The Truth about the Peace 


Treaties« (Istina o mirovnim ugovorima, London, 


Victor Gollancz 1958.). 


Lloyd George bio je između ministara svih ze- 
malja jedini, koji je za čitava rata imao dijela u 
njegovu vodstvu. Ni jedan drugi ministar zara- 
ćenih vlasti nije bio od 1. kolovoza 1914. do 1. 
studenoga 1918. u službenom položaju. Tek kralj 
belgijski Albert, kralj Velike Britanije Gjuro V., 
njemački car Vilim II. i predsjednik francuske 
republike Poincarć bili su jedini, koji su to či- 
tavo vrijeme bili u vlasti. Imao je dakle prilike, 
da bude o svemu obaviješten bolje i točnije nego 
itko drugi. A u predgovoru svojoj knjizi kaže, da 
jedino hoće jednostavno, jasno i istinito ispripo- 
vijedati priču o učinjenom miru kao čovjek, koji 
je bio nazočan u mirovnoj konferenciji, pa na 

svoje oči vidio i na svoje uši čuo sav njezin rad. 


Ističe, da odredbe mira nisu odlučene u ludom 


času pobjede, nego da je svaka vlada iznoseći 
svoje ratne ciljeve bila dužna uvažiti, te je njezin 
narod ponajvećim dijelom želio pametan mir još 
prije nego je pola rata bila svršena (21). Glavni 
nacrt Versailleskog ugovora, kaže, bio je odre- 
đen i utvrđen u godinama, kad je borba još tra- 
jala i kraj bio svejednako neizvjestan, kad narodi 
nisu ništa vidjeli pred sobom nego sliku potpuna 
rasula svoga teškom mukom stečena imutka i 
još tužnije pozorje umiranja i sakaćenja mirija- 
da svojih odabranih ljudi u cvijetu njihove mla- 
dosti. Pregovore u Parizu poslije rata srećom su 
vodili i zauzdali uglavci, koji su Saveznici me- 
đu se pomnjivo raspravili i odredili, kad im je 
primjer Rusije bio pred očima, kad se je ratna 
sreća činila da se priklanja protiv njih, kad je ' 
neprijatelj vjerovao u svoju pobjedu i mogao se 
za to pozvati na čitavi niz sjajnih uspjeha, kad 
pacifisti saveznih zemalja nisu tajili, kako i oni 
dijele to pesimističko mišljenje o uspjehu Savez- 
nika, a mnogi prokušani patrioti i protiv svoje 
volje dokončali, da bi neodlučan rat bio najbolji 
kraj, ako bi borba i dalje potrajala. 

Najprvo je ministar predsjednik Asquith iznio 
ratne ciljeve Britskog carstva u.svome govoru od 
25. rujna 1914.: valja prije svega jasno ali ko- 
načno odbaciti militarizam kao silu, koja vlada 
između država, pa u napredak obrazovati evrop- 
ski svijet, koji znade, da treba dati mjesta i za- 
štite nezavisnom bitku i slobodnom razvitku ma- 

"njih narodnosti, da svaka živi po svojoj povijesti 
i svijesna je svoje samosvojnosti. Belgiji, Nizo- 
zemskoj, Švajcarskoj, Skandinavskim zemljama, 
Grčkoj i balkanskim državama valja priznati, 
da imadu baš tako tvrda prava kao i njihovi naj- 
silniji susjedi, jači u svojoj snazi i bogatstvu, baš 
jednako pravo na mjesto na suncu, Konačno va- 
lja možda polaganim i postepenim načinom za- 
mijeniti silu, sve što pobuđuje prohtjev utakmi- 
ce, okupljanje u saveze i labavu ravnotežu pra- 
vom evropskom zajednicom, osnovanom na pri- 
znanju ravnopravnosti, utvrđenom i objačanom 
zajedničkom voljom. A onda je u svome glasovi- 
tom govoru devetoga studenoga 1914. izrekao one 
historijske riječi: »Mi ne ćemo nigda u korice 
vratiti mač, kojega nismo tako lako trgli, dok Bel- 
gija ne dobije potpuno i više nego sve, što je 
žrtvovala, Francuska ne bude dovoljno zaštićena 
od opasnosti navale, prava manjih narodnosti 
Evrope ne budu postavljena na nedobitan temelj 
i dok vojnička vladavina Pruske ne bude sasvim 
i konačno uništena<«. A Francuski ministar pred- 
sjednik Viviani pridružio se je u svome govoru 
od 22. prosinca 1914: k toj izjavi i dodao: »Fran- 
cuska će položili oružje samo onda, kad pokra- 
jine, koje su joj“ bile ugrabljene, budu s njom 
sjedinjene za uvijek.« 

Prema tome može se reći, da :su ratni ciljevi 
Saveznika, proglašeni na početku rata, bili u 
kratko ovi: obrana međunarodnog prava od sile, 
koja ne služi pravdi i pravici, nego drskosti; grab- 
ljivosti i zulumu narodu, potpuna povrata narod- 

ne nezavisnosti i integriteta Belgije i Srbije; uni- 
štenje i propast pruskog militarizma, jer je opas- 
nost svjetskom miru; postavljanje načela među- 
narodnog prava na tako tvrde temelje, da ma- 
njim i slabijim narodima (državama) bude za- 
jamčena zaštita od nesmiljenosti i nasrtljivosti ja- 
kih, a konačno, što se tiče Francuske, povrata iz- 
gubljenih pokrajina Alzacije i Lotaringije. Te 
izjave o svrhama, s kojima su Saveznici ušli u 
rat, jednodušno su prihvatili narodi svih Savez- 
ničkih zemalja bez razlike stranaka. Ni jedna 
Saveznička vlada nije pokušala, da 
bi se upustila u pojedinosti iizra- 
dila potanju primjenu tih općenih 
izjava sve do početka 1917. godine 
(26). 

Međutim su pridošla četiri događaja, zbog 
kojih ih je trebalo proširiti. Prvo, rat s Turskom 
zauzeo je toliki opseg i prouzročio toliko žrtava, 
te je bilo potrebno gledati, kako će se te izjave 
primijeniti prilikama Turskog carstva. Drugo, 
Njemačka je upotrebila svoje kolonije za upori- 
šta, s kojih je navalila na Britsko carstvo i na 
njegove prometne putove, pa je bilo znatnih voj- 
na, koje je svejednako bilo u velike voditi Domi- 
nionima, indijskim i kolonijalnim četama u tim 
naseobinama. Na kraju rata brojila je britska 
vojska, što je vojevala samo u turskim ratovima, 
u Palestini i Siriji, blizu jedan milijun vojnika. 
Osim toga valjalo je silnom vojskom zauzeti 
Tanganjiku i ratnom mornaricom istisnuti Ni- 
jemce iz otočja Pacifika i Južnog mora. I ako su 

te vojne same po sebi bile znatne, nisu značile 
puno pored neizmjerne sile i gorostasna broja 
naoružanih ljudi, što ih je Velika Britanija drža- 
la u Francuskoj. Ali su od Njemačke oteli car- 
stvo od nekoliko milijuna četvornih milja, pa je 
tim posvojem nastala nova činjenica, koju vlade 
nisu imale na umu, kad je rat bio objavljen, i va- 
ljalo ju je uzeti u račun, kad su na kraju rata 
činile mir. 

Treći događaj, koji je unio novi predmet u 
ugovaranje o uvjetima mira, bio je ulazak Italije 
u borbu. Od svih Saveznih vlasti jedina je Itali- 
ja prije svoje suradnje postavila uvjete za nju i 
iznudila uglavak, kojim je sebi pribavila znat- 
nu teritorijalnu dobit. Uporno se je cjenkala oko 
plijena pobjede, prije nego je pristala, da će Sa- 
veznicima doći u pomoć. Mjesece su njezini dr- 
žavnici pregovarali s objema stranama na osno- 
vu teritorijskih ustupaka. Saveznici su mogli po- 
nuditi bolje uvjete, pa je talijanska vlada odlu- 
čila, da će svoju sreću dijeliti s njima. 

Kako se ovdje radi o Londonskom ugovoru, 
koji se je ticao naše kože, zanimljivo je, kako 
ga Lloyd George kuša opravdati (27). Ovdje nije 
mjesto, kaže, raspravljati o vrijednosti London- 
skog ugovora, što je 1915. bio učinjen između 
Asquitha i lorda Greya u ime aSveznika i baruna 
Sonnina u ime Italije. Ne. da se tajiti, priznaje 
Lloyd George, da se je barem jedna čest terito- 
rija po svome geografskom opsegu, a obećana 
Iialiji Londonskim ugovorom, očito kosila s na- 
čelima, koja su Savezne vlasti iznijele, da bi 

svom narodu opravdale, što ga pozivaju u sve 
užase gorostasna rata. Može se reći na obranu 
toga silaska politike Saveznih vlasti s uzvišenog 
stajališta križarske vojne, što su je povele za 
međunarodno pravo i slobodu, da su počele ra- 
zabirati, te je pothvat, na koji su se dale, bio pun 
većih teškoća i opasnosti, nego što su potpuno 
uočile, a uspjeh nije bio tako izvjestan, kao što 
su se isprva nadale, pa im je tražiti — a ako 
treba i kupiti — pomoć Saveznika, koji je na po- 
četku rata bio vezan ugovorom alijancije na 


strani Centralnih vlasti. 


Neka oni, nastavlja Lloyd George, koji kude 
Asquitha i lorda Greya, što su učinili taj pazar, 
pomisle na položaj u travnju i svibnju 1915., kad 
je ugovor bio potpisan. Stvari baš nisu stajale 
predobro na raznim bojištima. Napori, da bi istje- 
rali Nijemce iz Francuske, nisu nimalo napredo- 
vali unatoč stravičnim gubitcima francuskih i 
britskih života, Ruska valjača bila je brže natrag 
potisnuta, nego što se je naprijed valjala. Pobje- 
da je nemilo zakašnjavala na putu i njezina kola 
nisu se vidjela na dalekom obzorju. Vođama Sa- 
veznika bilo je s toga odmjeriti prilike i prosuditi, 
mogu li se nadati, da će dobiti rat bez žrtvovanja 
nečega od svrha, što su ih sebi i narodima, koje 
zastupaju, namjerili, da bi postigli ostalo. To je 
bio mučan izbor, a takav, kao što susreće ljude u 
svim prilikama života. Lako je suditi strogo, kad 
je nesreća za vratom uklonjena od česti načinom, 
koji oni osuđuju. Koliko bi onih, koji grde Versa-, 
illeski ugovor, radilo inako nego Asquith i njego- 

va vlada, kad nije bio nemoguć izbor između po- 
bjede pruskog militarizma i izvjesne prilike nje- 
gova konačnog poraza? Nije pretjerano reći, da 
je to bila dvoumica Asquithova, Da nije Italija 
u svibnju 1915. ušla u rat na našoj strani, što bi 
se bilo dogodilo, da se je Rusija poslije sasvim 
slomila i ostavila Francusku i Veliku Britaniju, 
neka se same ogledaju s pobjedničkim vojskama 
Njemačke i Austrije? Makar kakav bio njegov 
razlog i opravdanje, Londonski ugovor bila je 
obveza, koju su Saveznici, kad su činili mirovni 
ugovor, bili dužni ispuniti, jer tada je Italija pla- 
tila potpunu cijenu u krvi i novcu. Ali oni, koji 
su činili taj mir, a s njima zajedno i predsjednik 
Wilson, koji nije imao dijela u Londonskom spo- 
razumu, bili su svijesni, da je ta obveza unijela 
nove stvari, koje su pomutile svako poravnanje 
s Austrijom i's Turskom, pa su i načelno ograni- 
čivale opravdane probitke srpskih Saveznika (pod 
kojima Lloyd George možda misli i Jugoslavenski 
odbor). Valja priznati, da je cijepanje čistih ti- 
rolskih sela i dolina od drugog Tirola bilo una- 
toč načelima samoodređenja, koja su od početka, 
tako tvrdi Lloyd George, pripadala k ratnim ci- 
ljevima politike Saveznika. Kad je došlo vrijeme, 
da se izvrši pazar, neki od uglavaka malo da ni- 
su prouzročili razdor između pobjednika. Nepri- 
like, koje mogu od njih nastati, završuje Lloyd 
George, nisu još svršene. 


»Križarska. vojna, što su ju Savezne vlasti po- 
vele za međunarodno pravo i slobodu« — tako 

Lloyd George svejednako zove svjetski rat 1958. 
godine, kad je svakomu bjelodano, da su one 
davno izgubile svako pravo veličati se i razme- 
tati se takovim riječima! 

Četvrta stvar, koja se je s ovim daljim ra- 
zornim ratom istakla, bila je pohara pokrajina, 
u kojima su ga vodili. U čitavoj ratnoj povijesti 
nije bilo primjera tolikih troškova i takova opu- 
stošenja, kao što ih je taj rat prouzročio. Pa tako 
je 1916. pitanje reparacija naraslo do takova op- 
sega, kakova 1914, nije niiko pomišljao. Načelo 
reparacije uvrstili su već Asquith i Viviani me- 
đu ratne ciljeve, kad su u pukoj samovolji bili 
razoreni belgijski gradovi kao na priliku Louvain, 
a sada je pravda tražila, da se to načelo primi- 
jeni i tako naprednim sjevernim pokrajinama 
Francuske, koje su od rata najviše stradale. 

Kad je britski ratni kabinet na kraju 1916. 
uzeo proučavati i potanje razrađivati ratne ci- 
ljeve Saveznika, dobro je znao za te četiri stvari, 


koje su poslije kolovoza 1914. ušle u borbu. Va- | 


ljalo je pažnju obratiti samo na dvije od njih, 
koje nisu bile sadržane u načelima izjava Savez- 
nika 1914, — na sudbinu njemačkih kolonija i na 
takove teritorijske zahtjeve Italije, koji nisu bili 
sadržani u nazivu >»ltalia Irredenta«, na. južni 
Tirol, čest dalmatinskih obronaka, na obale 
Anatolije i na Libiju. : 


II. 


Jeseni 1916., kad je u engleskim najvišim po- 
litičkim krugovima zujalo šaputanje o miru, izdao 


je britski ministar predsjednik upute Foreign : 


Officeu, neka po naznačenoj osnovi pripremi 
memorandum o teritorijskom uređenju u Evropi. 
On je bio spisan za dva slučaja, da Saveznici po- 
bijede i da rat bude neodlučan. S pravom ističe 
Lloyd George, da taj dokumenat presvaja čovje- 
ka, da je vrlo dobro obaviješten, smjelan i dale- 
kovid. Neki njegovi prijedlozi čovjeka iznena- 
đuju, a svi su u velike zavrijedili, da ih čovjek 
pomnjivo čita s pogledom na skorašnji razvitak. 
To je prva službena izjava — prije predsjednika 
Wilsona — onoga, što je poslije bilo poznato kao 
samoodređenje, ono načelo, po kome valja po- 
novno urediti nacionalne granice. To je i prvi 
službeni dokumenat, koji sadrži izjavu o osniva- 
nju Lige naroda i o ograničenju naoružavanja. 
Napose je za nas taj dokumenat od velike, 
pače najveće važnosti, jer je tek na njegovoj os- 
novi »oslobođenje Slavena, Čeha i Slovaka« služ- 
beno preuzeto u ratne ciljeve Antanie. Onda jer 
je u tijesnoj vezi s radom Frana Supila u emi- 

graciji. Ne samo zato, šio se u njemu izrijekom 
spominje njegovo pregovaranje s glavnim držav- 
nim tajnikom za vanjske poslove, s lordom 
Greyom, nego i zato, što je prihvatio sve ideje 
Frana Supila, kako valja urediti jugoslavensko 
pitanje. On je u kolovozu i rujnu 1915. boravio 
u Londonu, nebrojene satove prosjedio u Foreign 
Ofliceu, popinjao se tamo na dušu svakomu, od 
kojega se je nadao pomoći, zabrinut i očajan 
zbog Londonskog ugovora. Sudeći po dispozicija- 
ma toga dokumenta, čovjek ne bi rekao, da se je, 
što se tiče Češkoslovačke, podudarao sa svim ide- 
jama Tome Masaryka. 

Zbog njegove opsežnosti i ograničena prosto- 
ra, dana ovim bilješkama, iznijet ćemo česti toga 
dokumenta, koje se nas tiču, potpuno, a ostale 
tek u glavnim potezima. 


Memorandum se počinje ovako: »Vlada Nje- 
gova Veličanstva objavila je, da je jedna od nje- 
zinih glavnih svrha u sadašnjem ratu dati jam- 
stvo, te će sve države evropske, velike i male, u 
napredak biti u položaju, da se mogu nacionalno 
razvijati u slobodi i bez straha, Osim toga jasno 
je, da ni jedan mir ne može zadovoljiti ovu zem- 
lju, “ako ne obećaje, da će biti trajan, a bitan je 
uvjet takova mira, da pusti slobodno polje na- 
cionalnim željama, koliko to bude moguće. S to- 
ga načelo narodnosti ireba da bude jedno od 
glavnih pravila, kad se bude radilo o teritorij- 
skom uređenju poslije rata. 

>Ali kod primjene tih načela ograničeni smo 
u prvom redu obećanjima, što smo ih već dali 

našim Saveznicima, a koja će možda, kao na pri- 
liku kad se radi o Italiji, biti teško pomiriti sa 
zahtjevima narodnosti. .Nadalje valja imati na 
umu, da naši Saveznici, osim“onih obećanja, koja 
smo im možda dali, mogu iznijeti zahtjeve, koji 
se kose s načelom narodnosti. U takovom. slučaju 
valja naše postupanje udesiti u opće prema pri- 
likama, a napose prema britskim probitcima«. 

Onda, što se tiče Belgije, izjavljuje izrijekom, 
da joj Njemačka ima potpuno naknaditi gubitak 
i štete, što ih je imala; zatim da se s njome sje- 
dini Luksemburg, koji je od nje 1850. bio odci- 
jepljen, a što se tiče Alzacije i Lotaringije, valja 
postupati po francuskim pogledima. Zagovarao: 
bi dalji ispravak granica iz strategijskih razlo- 
ga pod uvjetom, da se prije saslušaju želje na- 
roda, ali bi pokudio, koliko je moguće, svaki po- 
kušaj Francuske, da zauzme znatan prostor nje- 
mačkog teritorija zbog strategijskih razloga. O 
Poljskoj iznosi tri prijedloga pa konačno izjav- 
ljuje, da se stvori poljsko kraljevstvo pod ruskim 
velikim Knezom, jer Rusija se 1916. još nije bila 
slomila: ' 

“ »Kraljevina bi bila spojena s Rusijom samo 
ličnom vezom svoga vladara, ali bi u svakom 
drugom pogledu uživala potpunu nezavisnost. 
Dobivena nezavisnost pod tim uvjetima potpuno 
bi ispunila nacionalne želje poljskog naroda, a 
ako bi k tomu mogla za Poljsku steći trgovinski 


izlazak na Baltičko more, bila bi time osnovana. 


država, koja s gledišta nacionalnih osjećaja i 


ekonomskih probitaka obećaje stalnost. Kod sna- 

žne rasne opreke Poljske i Pruske, štono je u 
ovom ratu dovela do otvorena pristajanja ruskih 
Poljaka i potajne potpore svih najboljih živalja 
u Galiciji i Velikoj vojvodini Poznanjskoj, ima 
svaki razlog nadi, da će buduća Poljska država 
postati odbojna država (buffer State) između Ru- 
sije i Njemačke u najboljem smislu te riječi, to 
će reći, zajamčila bi Rusiji Poljsku, za koju bi 
bilo vrlo malo prilike, da bi se našla u kakovu 
savezu protiv Rusije, dok Rusija ostane vjerna 
programu Saveznika, koji je poštivanje nezavis- 
nosti malih naroda. 

»Ta nova Poljska država bila bi jedna od naj- 
snažnijih jedinica između nezavisnih zemalja, za 
koje se može nadati, da će nastati poslije razlaza 
Austrougarske, S gledišta Engleske i Francuske: 
ovaj skup država izaći će snažna brana protiv 
ruske premoći u Evropi i njemačkog širenja pre- 
ma Bliskom istoku, jer će ove države biti sretne: 
i zadovoljne, što su oživotvorile svoje nacionalne: 
želje i što su jake, što se tiče njihove ekonomske 
budućnosti, kojoj bi bio zalog to, što imadu svoj 
prirodni trgovinski izlazak na more. Bečki kon- 
gres pokušao je, da bi ustalio ravnotežu sila pro- 
tiv Francuske stvaranjem kraljevina, za koje se: 
je nadao, da će izaći strahovite brane protiv 
svake buduće francuske navale. Ali te tvorevine 
nisu ispunile tih nada, jer su bile izvještačene i: 
nisu donijele zadovoljstva i ekonomskog boljka: 
narodima, za koje su bile osnovane. Rješenje, ko- 
je mi preporučujemo, bolje je zato, jer je osno- 
vano na čvršćim i trajnijim temeljima, nego što: 

su ih postigle odredbe Bečkog ugovora, Sasvim 
smo svijesni oporbe, što ju takav prijedlog može 
naći u Petrogradu, a mi i dobro znamo, te nema 
prilike, da će biti svladana, dok vojnički položaj 
ne bude prinudio Rusiju, da traži anglofrancusku 
pomoć, kako bi mogla isprazniti svoj teritorij, 
koji je sada u rukama neprijatelja. Mi ni jedan 
čas ne uzimamo, da bismo natuknuli, kako bismo 
mogli svladati takovu oporbu, nego smo tek radi 
ovdje zabilježiti, da je rješenje, što smo ga pod- 
nijeli, najbolje za probitke Saveznika, jer će im 
zadržati glas, da pošteno misle, i namaći za njih 
veliku zaslugu u narodnosti, koje imadu da na- 
stanu njihovom pobjedom; a ozbiljno će oslabiti 
Prusku, jer će od nje odvući vrlo sposobno i 
imućno žiteljstvo zajedno s gubitkom znatnih 
ugljenika u Šleskoj, i nada sve znatno povećati 
broj država u budućem sastavu Evrope, kojima 
će sve želje i probitci ići smjerom, da bi osnovali 
vladu prava nad vladom sile. Drugim riječima, 
pomoći ćemo stvoriti narode, koji će biti s du- 
šom i tijelom s našom željom, da zavlada mir, i 
materijalno smanjiti teret naoružavanja, što je 
tako nemilo kočio nacionalne i ekonomske težnje 
evropskog svijeta«. 

Odonda su se slomom Rusije prilike stubo- 
kom promijenile, ali Poljska je stvorena u na- 
mjeravanoj veličini. Nu skup novoosnovanih 
država u Srednjoj Evropi nije postao brana pro- 
tiv premoći Rusije, koju je Versailles pomakao 
daleko na istok, a i njihova brana, da ustavi 
njemačko prodiranje u Bliski istok, znatno je 

oslabila skorašnjim slanom sustava francuskih 
alijancija s njima. 


Šio se tiče Balkana, memorandum upućuje, 
da valja s Bugarskom postupati velikodušno 
unatoč njezinu otpadu i neprilikama, što ih je 
zadala Saveznicima. Grčka i Rumunjska, koje 
su u to doba odbile, da dijele svoju sreću sa 
Saveznicima, »zaslužuju tek malo obzira od stra- 
ne Saveznika«. Ali, »što se tiče Rumunjske, Sa- 
veznici su obvezani obećanjem, koje su dali Rusiji, 
da Bukovinu i rumunjski dio Sedmogradske va- 
lja dodijeliti Rumunjskoj«. Preko toga nisu volj- 


oni ići. Govoreći o problemu Sirije, Crne gore i 


Južnih Slavena kaže: 


>Sporazum, učinjen između Italije i njezinih 
Saveznika 26. travnja 1915., koliko prvoj ustupa 
čitavu Istru, znatnu prugu dalmatinske obale s 
ponajvećim dijelom otoka, gdje je neosporno ži- 
teljstvo pretežno slavensko, nesrećom čini pre- 
očitu povredu načela narodnosti, pa toga radi bez 
sumnje u sebi krije opasnost, koja rađa običnim 
posljetcima, naročito iredentizmom, pa nestat- 
kom stalnosti i mira. Čujemo, međutim, od upu- 
ćenih ljudi, koji umjereno prosuđuju o položaju, 
te ima svake nade, da će stranke postići izravnim 
prijateljskim pregovorima poravnanje, koje će 
obje zemlje zadovoljiti. — Taj odstup od jedne 
od naših ideja vodilica ne treba s toga da podigne 
nepotrebnu buku, a svakako klonimo se od da- 
vanja ikojega drugog rješenja imajući u vidu 
obvezu, što smo ju preuzeli spram Italiji.« 

Onda se bavi pitanjem, što će biti od Crnego- 
re: »Hoće li ta zemlja uskrsnuti kao nezavisna 
država ili će se sjediniti sa Srbijom? Crnogorska 
politika, ni u koje doba vrlo pouzdana, nadma- 
šila je sama sebe u dvoličnosti od početka rata i 
pokazala se očito neprijateljska Saveznicima. Ne- 
ma sumnje, da su kralj Nikola i njegovi ministri 
bili u izravnoj vezi s Austrijcima, pa da bi bilo 
kud i kamo uspješnijeg otpora prodiranju nepri- 
jatelja u Sandžak Novopazarski i Crnugoru, da 
nije bilo njihove izdaje. Zato kralj ne zaslužuje 
nikakova obzira od strane Saveznika, pa po na- 
šem mišljenju valja poslije takova držanja po- 
vratak njegov ili ikoga od njegove porodice, koji 
je imao dio u njegovoj izdaji, sasvim odbaciti, da- 
pače mu se protiviti, koliko je god više moguće. 
Uskrs Crnegore kao nezavisne države pod dru- 
gim kraljem valja po svoj prilici da bude zavisan 
od želja Crnogoraca samih, ali treba imati na 
umu, da takva država svakako ne će nikomu biti 
od koristi (in any case such a State will serve no 
useful purpose); u napredak baš kao u prošlosti 
ne će moći uzdržavati sama sebe i bit će zavisna 
od milosti Vlasti. Zato po svemu sudeći valja nada 
sve željeti njezino sjedinjenje sa Srbijom«. 

O budućnosti Južnih Slavena u Austriji iz- 
javljuje: »Cilj, koji Jugoslaveni imadu na umu, 
jest oslobođenje svih Srba, Hrvata i Slovenaca od 
gospodstva Austrougarske ili svake druge države 
i njihovo sjedinjenje u jednoj državi. Ali oni žele 
sjedinjenje slobodno i dragovoljno, a ne namet- 
nuto izvana, da bi ikoja njihova čest bila podlož- 

na drugoj. Hrvati i Slovenci bez sumnje dive se 
Srbiji i njezinu junaštvu, pa gledaju da joj po- 
mognu u njezinu oslobođenju, ali u drugu ruku 
oni drže sebe u kulturi i odgoju za više od Srbi- 
je, pa na osnovi toga prvenstva uzdaju se, da će 
uzeti vodstvo u budućoj konfederaciji Južnosla- 
venskih država (38). 

»Izjava, što_ju je 1. rujna 1915. sir Edward 
Grey (glavni državni tajnik za vanjske poslove) 
“qao g. Supilu, da će s pristankom Srbije Bosni, 
Hercegovini, Južnoj Dalmaciji. Hr- 
vatskoj i Slavoniji biti dano, neka 
same odluče o svojoj sudbini, s tih 
je razloga kud i kamo više u skladu s jugosla- 
venskim idealima nego prije dano uvjeravanje, 
pa treba da bude odlučna činjenica vodilica naše 
politike.u tom pitanju. Mi mislimo, da Velika Bri- 
tanija treba da na svaki način potiče i potpomaže 
sjedinjenje Srbije, Crnegore i Južnih Slavena u 
jednu snažnu federaciju država u namjeri, da 
podigne branu protiv svakog njemačkog napre- 
dovanja prema Istoku«. 

»Južni Slaveni žele, da međe njihove predvi- 
dljive konfederacije budu određene po etnologij- 
skim granicama, pa na toj osnovi traže prostrane 
teritorije. K njima bi pripadale uz Srbiju, Crnu- 
goru, Hrvatsku, Slavoniju, Bosnu, Hercegovinu i 
Dalmaciju česti od Koruške i Štajerske, čitava 
Gorička, Kranjska, Istra s obalom, zajedno s oto- 
cima tamo dolje do Albanske granice. Sjeverna 
granica njihove države tekla bi blizu Graza u ju- 

goistočnom smjeru duž Drave, onda sjeverno od 
pokrajine Baranje, Bačke i Banata, duž rijeke Ma- 
roša do Arada, odavle južno preko Temišvara do 
točke, gdje se rumunjska zapadna granica spaja 
s Dunavom. 5 

»Makar se ti zahtjevi na prvi pogled vide pre- 


tjerani, Jugoslaveni drže, da je u svim tim mje-: 


stima žiteljstvo pretežno slavensko (vidi Doda- 


tak III). 


>»Dodatak III. Jugoslaveni tvrde, da čine ne- 
pomiješano žiteljstvo kraljevine Srbije i Crne- 
gore (žiteljstvo 5 000 000), jugoslavenskih pokraji- 
na Austrougarske (jugoslavensko žitelj. 8 000 000) 
i talijanskog kraja zapadno od Gorice (40000 
Jugoslavena), dok 1500000 Jugoslavena žive u 
emigraciji u prekomorskim zemljama. 

»U Austrougarskoj su Jugoslaveni podloženi 
dvjema državnim ustanovama vladaricama, Ni- 
jemcima i Magjarima. Njihov je teritorij rasko- 
madan u deset pokrajina, politički su ugnjeta- 
vani, socijalno progonjeni, na sve načine sprije- 
čeni i ugroženi u svome intelektualnom, ekonom- 
skom i nacionalnom razvitku. 

»Ima neko 2100000 Jugoslavena pod nje- 
mačkom upravom u Beču. Od tih 410000 žive u 
Južnoj Štajerskoj, 120000 u Južnoj Koruškoj, 
490 000 u Kranjskoj, 155000 u Gorici i Gradiški, 
70000 u Trstu, 225000 u Istri'i 610000 u Dalma- 
ciji. : _ 

>Pod magjarskim gospodstvom ima .3 200 000 
Jugoslavena, i to 2500 000(!) u Hrvatskoj-Slavo- 
niji i 900000 u Južnoj i Jugozapadnoj Ugarskoj 

(u Medjimurju duž Štajerske granice, u Baranji, 
Bačkoj i Banatu). 

>Udružena Austrougarska uprava vlada nad 
1900000 Jugoslavena, koji žive u Bosni i Herce- 
govini. : 

»Konačno ima 400000 Jugoslavena pod tali- 
janskom vlasti. * 

>Koliko se tiče jadranske oblasti; imat će se 
Jugoslaveni pokoriti zahtjevima talijanskog ugo- 
vora, ali izvan krajeva, na koje se proteže taj 
ugovor, ne vidimo razloga, zašto se 
ne bi njihovim zahtjevima povo- 
ljilo na račun Austrije, iako iznosimo 
neke izuzetke, što se tiče nekih teritorija, koje 
traže od Ugarske. Naši razlozi s kojih to prepo- 
ručujemo, nalaze se dalje«. : 


Onda dolazi vrlo zanimljiva: rasprava 0 
Austrougarskoj, kod koje ne valja zaboraviti, da 
je to već 1916. bilo u Engleskoj izrečeno s najpo- 
zvanije strane: »Budućnost Austrougarske dabo- 
me će u velike zavisiti od vojničkog položaja, što 
će postojati na kraju rata. Ako položaj bude ta- 
kav, da će Saveznici moći da.odluče o njezinoj 
budućnosti, ima, čini se, vrlo malo sumnje, da 
prema načelu, koje daje slobodno polje narodno- 
stima, Dvojnu monarhiju; koja. svojim sadašnjim 
sastavom uprave niječe to načelo, valja raskoma- 
dati, pa nema sumnje, da .će. se. sve nenjemačke 
česti Austrougarske odcijepiti; Jedini prigovor, 
koji bi se mogao iznijeti protiv toga radikalnog 
rješenja, bio bi velik pridatak k snazi Njemačkog 
carstva u žiteljstvu i imutku pripojenjem austrij- 

skih pokrajina. Ali valja da spomenemo, te će rje- 
šenje, koje padne na korist Saveznika, Njemačku 
lišiti žiteljstva, koje će znatno nadmašiti njezino 
austrijsko povećanje. Bit će lišena Alzacije i Lo- 
taringije, Šlezviga i Velike vojvodine Poznanjske. 
To će upravo smanjiti prusku vlast. Dobit će, 
istina, austrijsko žiteljstvo, ali taj pridodatak po- 
većat će važnost i objačat utjecaj nepruskih drža- 
va Njemačkog carstva. Osim toga time će se 
znatno umnožiti katolički živalj Njemačke, a sve 
što namjerava da smanji prusku vlast, prirodno 
teži k smjeru trajnijeg uredjenja u Evropi, kao 
što će umanjiti nasrtljive težnje centralnih evrop- 
skih carstva oslabljenjem Pruske. Mi zato misli- 
mo, da prilazak Austrijskih pokrajina k Nje- 
mačkoj ne treba uzbuniti Saveznike, koji nisu 
izašli u rat, da unište Njemačku, nego namjera- 
vaju koliko mogu oslabiti hegemoniju Pruske nad 
drugim državama. Priprave za ovaj rat, poticaj 
na ovaj rat, navalne namjere u vezi s ovim ra- 
tom, sve se to može svesti na pruski pothvat, pa 
nije pretjerano, ako se nadamo, da će poražena 
Pruska znatno izgubiti od svoje snage, da čini 
zlo, a nadalje bude li se sučelila s velikom, bo- 
gatom i moćnom južnom federacijom unutar svo- 
jih granica, ne ćemo puno pogriješiti, ako se na- 
damo, da ćemo postići smanjenje njezine moći, 
a to možemo učiniti jedino izigrivanjem politič- 
kih sila unutar njemačke federacije. Ako se uz- 
me, da su Saveznici, a iz čisto političkih razloga, 
namjerili ostaviti u životu neku nezavisnu Dvoj- 
nu monarhiju, trebalo bi da vrlo zrelo promisle, 

bi li bilo moguće osigurati istinsku nezavisnost 
Beča od Berlina, Poučeni prošlim događajima ne 
oklijevamo zaključiti, pobijede li centralne vla- 
sti ili ne pobijede, da će Austrougarska ostati u 
svim namjerama i nakanama sluškinja svojoj sa- 
veznici. Pobjednička Pruska, kako smo već vi- 
djeli za ovoga rata, sveudilj bi privlačila Austro- 
ugarsku na svoju političku i ekonomsku putanju. 
Poražena Pruska svejednako bi bila jaka uvjeriti 
Austrougarsku, da je jedina njezina budućnost 
u još tješnjem spoju obiju zemalja. Nema sumnje, 
da je bila u prošlosti, a može da bude i u buduć- 
nosti stranka i u Austriji i u Ugarskoj, koja je 
odrešita protivnica njemačkoj hegemoniji, ali po 
svim obavijestima, što smo ih dobili, ta je stranka 
u obje pole Dvojne monarhije u manjini, a sva 
je prilika, da će tako i ostati. S toga Austrougar- 
ska u potpunoj vlasti i poslušnosti Pruskoj nije 
rješenje, koje bi Saveznici namjeravali ili mogli 
namjeravati, dalji život Austrougarske ne bi se 
mogao pomiriti sa svrhama, za koje su Saveznici 
išli u rat, pa i kad bi odlučili, da će te svrhe 
žrtvovati za političku shodnost, oružje, koje bi 
namjerili sakovati, biva umanjena ali. nezavisna 
Austrougarska država, ne bi bilo valjano za svr- 
hu, kojoj je namijenjeno. Zato uzevši, da bi rje- 


šenje, koje preporučujemo, bilo prihvaćeno, ne 


bismo imali nikakove teškoće odlučiti o onim če- 
stima Dvojne monarhije, koje će možda pripasti 
Jugoslavenskoj državi«. 

Što se tiče Češke, ispitao je memorandum tri 
različita prijedloga, prvo, stvaranje nezavisne 

države, drugo, spajanje Češke s Jugoslavenskom 
državom, treće njezino pripojenje uz Kraljevinu 
Poljsku. On je mišljenja, da ovo treće rješenje 
»žele dalekovidi i Česi i Poljaci«. »Ovo potonje 
sasvim je uočilo, da bi pridavanje Češke k Polj- 
skoj u velike pomoglo i uskorilo ekonomski raz- 
vitak Poljske. A Česi u drugu ruku sasvim uva- 
žavaju, da bi se okoristili višom kulturom i civi- 
lizacijom Poljaka.-U ovaj čas ne kanimo ići da- 
lje nego tek naznačiti, što bi po našem mišljenju 
bilo najbolje rješenje austrougarskog pitanja«. 
Konačno sabravši u jedno sve. svoje naziranje: 
o budućnosti Austrijskog carstva kaže memoran- 
dum: »Neka se slavenske pokrajine Austrije sje- 
dine u Jugoslavensku državu; neka se njemačke: 
pokrajine Austrije pripoje k Njemačkom carstvu; 
neka se Češka veže s Poljskom, pa neka se Ugar- 
ska obrazuje od čisto magjarskih česti zemlje u 
nezavisnu državu s potpuno zajamčeriim trgovin- 
skim izlaskom na Jadran na Rijeci i putem Du- 
nava u Crno more. To rješenje obećaje trajnost, 
a bit će osnovano na nacionalnim i ekonomskim 
prilikama zemalja, kojih se ovo uređenje tiče. 


»Ali ako Ugarska ima da bude nezavisna drža- | 


va s ikolikom mogućnosti životne snage, bilo bi 
nešhodno lišiti ju teritorija preko onoga, što je 
potrebno, da bude u skladu s načelom narodnosti. 
Ovu granicu nadalje preporučuje i to, što se pod- 
udara sa srpskim strategijskim zahtjevima, da 
imadu zemlje na sjevernoj obali Dunava nasu- 
prot Beograda, i što se ne kosi s rumunjskim 
zahtjevima. 3 





, 

»Gornje poravnanje može se na prvi pogled 
činiti ponešto akademsko, jer je u glavnom u skla- 
du s nacionalnim željama, ali mi sasvim uvaža- 
vamo, da će možda biti preinačeno s pogledom 
na mišljenje Rusije, geografsko obličje, vojničke 
obzire itd. Naša glavna namjera sada je bila iz- 
naći osnovu, koja s nacionalnog gledišta obećaje 
trajnost«. 


Onda se memorandum upušta u vrlo duboko 
proučavanje pitanja o razoružanju i o osnutku 
Lige naroda, pa i o tome, kakav će položaj na- 
stati, ako rat izađe neodlučan. Prelazimo preko 
toga, jer se o tome ovdje ne radi. Taj su zname- 
niti dokumenat, kako kaže Lloyd George (50), | 
sastavili i potpisali dva odlična činovnika Foreign 
Officea. Bio je saopćen članovima kabineta bez 
preporuke i tumača sira Edwarda Greya, pa i bez 
njegove napomene, da za nj preuzima odgovor- 
nost. O njem nije raspravljao ni kabinet ni ikoji 
odbor kabineta, sve dok 1917. nije bio obrazovan 
Ratni i Imperijski kabinet. 


II 


U prosincu 1916. obrazovao je vladu Lloyd 
George. Netom je uzeo uzde vlade u svoje ruke, 
on čas su bile potrebne dvije izjave Saveznih 
vlasti o miru. S jedne strane je njemačka vlada 
objavila svojom notom, da je voljna učiniti mir 
pod povoljnim uvjetima, s druge strane pred- 
sjednik Sjedinjenih država američkih Wilson 
upravio je na sve ratne strane upit, pod kojim 
uvjetima bi bile voljne prestati od borbe. Savezne 
vlade sastale su se u Londonu i odlučile, da će na 
njemačku notu kratko odgovoriti: »Mir nije mo- 
guć, dok ne budu dana jamstva, da će biti uči- 
“njene reparacije za prava i slobode, koje su bile 
povrijeđene; da će biti priznato načelo narodno- 
sti i slobode malih država, pa da neko uređenje, 
koje konačno smiče uzroke, što su tako dugo 
podvrgavali narode opasnostima, osniva jedino 
tvrdo jamstvo za sigurnost svijeta«. U jezgri, 
kaže Lloyd George (553), znači to povratu, repa- 
raciju, samoodređenje , razoružanje i neka sred- 
stva druga nego rat, da bi se osnovala i objačala 
pravda između naroda u njihovim međusobnim 
poslovima. Ali udara u oči, da su već stale dje- 

lovati ideje onog memoranduma, jer se iu prvi 
J 
put uz male države ističe i načelo narodnosti. 


Savezne vlade zadržale su potonju razradu 
svojih uvjeta za odgovor predsjedniku Wilsonu. 
Taj odgovor, izdan 10. siječnja 1917., nabrojio je 
ove zahtjeve kao uvjete za mir, na koji bi one 
mogle pristati. 

»Povratu Belgije, Srbije i Crnegore s nakna- 
dom za njihovu štetu, što su ju učinili provalnici; 
= »Ispražnjenje provaljenih teritorija Francu- 
ske, Rusije, Rumunjske s primjerenom repara- 
cijom; 

»Preustrojstvo Evrope, zajamčeno stalnim 
uređenjem, osnovano jednako na načelu narod- 
nosti, na pravu, koje svi narodi, mali ili veliki, 
imadu, da uživaju potpunu sigurnost i slobodan 
ekonomski razvitak, kao i na teritorijskim i me- 
đunarodnim ugovorima, uglavljenim tako, da za- 
jamčuju kopnene i morske granice protiv nepra- 
vednih navala; 

»Povratu pokrajina i teritorija, koji su prije 
Saveznicima oduzeti silom ili protiv volje njihovih 
žitelja; 

»Oslobođenje Talijana, Slavena, Rumunja, 
Čeha i Slovaka od tuđega gospodstva; 

»Oslobođenje neturskih naroda, koji sad ča- 
me pod ubilačkim zulumom Osmanlijskog car- 
stva, i izagnanje iz Evrope toga carstva, koje se 
je pokazalo tako tvrdokorno tuđe zapadnjačkoj 
civilizaciji; 

»Izvršenje proklamacije ruskog cara o oslobo- 
đenju Poljske; 

»Izbavljenje Evrope od divljih prehvata pru- 
skog militarizma.« 

Ta izjava Saveznika, poslana 10. siječnja 1917. 
predsjedniku Wilsonu, kaže Lloyd George, očito 
je ušla puno dalje i puno podrobnije u mirovne 
ciljeve Antante nego njezine pređašnje objave, ali 
u glavnim potezima pokazivala je ista značajna 
obilježja prvašnjih zahtjeva Saveznih vlasti: 
“oslobođenje i povratu Belgije i Srbije, povratak 
Alzacije i Lotaringije Francuskoj, reparaciju za 
učinjene štete; uređenje teritorija i suvereniteta 
u opće na osnovi, ne posvoja i sile snažne ruke, 
nego na samoodređenju njihova žiteljstva; slom 
velikih vojničkih vlasti i dolazak na njihovo mje- 
sto zbora naroda, koji slušaju i krijepe međuna- 
rodno pravo i pravdu. Međutim puko poređenje 
te izjave s pređašnjima jasno pokazuje, da je i 
svojim zahtjevima i svojim načelima puno dalje 
od njih pošla u smjeru, koji je memorandum od- 
redio. Za četiri mjeseca ušla je Amerika u rat 
protiv centralnih vlasti, a bez ikakove naročite 
'izjave, koja bi očitovala makar kakvu razliku u 
mišljenju, što se tiče ratnih ciljeva. Uvjeti mira, 
što ih je izjava od 10. siječnja 1917. iznijela, svi 
su sadržani u propisima, što su ih Mirovni ugo- 
vori nameinuli Njemačkoj, Austriji i Turskoj, 
osim predaje njemačkih kolonija, posvoja netali- 
'janskog teritorija austrijskog, osnivanja nadgle- 
da međunarodnih rijeka i ustanove međunarod. 
nog radničkog ureda. 

Ali što je značio onaj uvjet: »Oslobođenje 
Talijana, Slavena, Rumunja, Čeha i Slovaka od 

tuđega gospodstva?« Za to imamo autentičnu in- 
terpretaciju, vjerovan tumač od samih Saveznih 
vlasti. Sam Lloyd George priča u svome. djelu 
»War Memoirs«, Ratni zapisi, da je britska vla- 
do krajem 1917. dobila kroz Švajcarsku u nesluž- 
benom obliku vijest, da Austrija silno želi prego- 
vorima svršiti rat. Kad je doznala, da je austro- 
ugarski ministar vanjskih poslova voljan poslati 
grofa Mensdorffa u Švajcarsku, da sa zastupni- 
kom britskog kabineta pregovara o miru, vidjela 
je, te je izaslanje takova zastupnika najbolji do- 
kaz, da austrijska vlada ozbiljno misli i u istinu 
želi zamiriti krvavu borbu. Znala je, da je taj 
grof ozbiljan i čestit diplomat, pa je izaslala ge- 
nerala Smutsa, koji je u Ženevi 18. i 19. prosinca 
1917. provodio razgovore s njime. U tome razgo- 
voru žalio se je Mensdorff na izjavu od 10. si- 


ječnja 1917., odgovor saveznika na notu predsjed- 


nika Wilsona, gdje je razlaz i podjela Austro- 


“ugarske označena kao jedan od glavnih ratnih 
ciljeva. Saveznika. Na to ga je general Smuts 


uvjeravao, da ta izjava nije imala te nakane, Na- 
protiv je njezina svrha bila, a i danas je, pomoći 
Austriji, da svojim podloženim narodima dade 


' dalekosežne slobode i široke samouprave. Ali da 


iznesemo, što je sam general Smuts pisao vladi u 
svome izvještaju, koji je ona odobrila. (Vadimo 
to iz njemačkoga Fischerova izdanja toga djela, 
»Mein Anteil am Weltkrieg«<, III, 14 id, jer nam 
engleski izvornik ovaj čas nije pri ruci): 
»Najbolji način, kako će veze simpatije izme- 
đu britskog i austrougarskog naroda ojačati, jest; 

da unutarnje ustanove Austrougarske postanu 
koliko je moguće liberalne. Mi nemamo nikakove 
namjere, da se miješamo u unutarnje poslove, ali 
osjećamo, da bi Austrija kao u istinu liberalno: 
carstvo, gdje bi podvrženi narodi koliko je mo- 
guće postali zadovoljni, za Srednju Evropu zna- 
čila to što i Britsko carstvo za ostali svijet. Po- 
stala bi savez slobodnih naroda, velikim dijelom 
oslobođenih od ljage militarizma. Onda bi za bu- 
dućnost imala zadatak, još veći od njezina za- 
datka u prošlosti. Svima razboritim ljudima u 
Engleskoj, koji su razmišljali o budućnosti Evro- 
pe i o novom obličju cjelokupne evropske politi- 


ke, čini se taj zadatak za Austrougarsku ne samo > 


plemenitiji, nego i potreban, da steče simpatije i 
pomoć Antante, osobito Britskog carstva i Ame- 
rike, i još potrebniji, da u napredak spriječi do- 
lazak vojničke diktature, koja bi za svijet zna- 
čila samo novu bijedu i nevolju. S tih razloga či- 
ni mi se bezuvjetno potrebno, da se Austrija sa- 
svim od Njemačkog carstva odijeli i prihvati pri- 
jateljske veze sa Saveznim vlastima, koje su za- 
pravo zadahnute željom mira. Kod toga sam iz- 
nio, kakove uspjehe može Britsko carstvo poka- 
zati u vladanju različitim plemenima i narodima. 
Austrija će po svoj prilici u Srednjoj Evropi po- 
stići baš tako sjajan uspjeh, ako provodi istu 
liberalnu politiku, koja daje široku mjesnu samo- 
upravu i miran razvitak naroda po svojoj volji. 
A bilo bi i moguće, da se narodi, koji sada k 
Austriji neposredno ne pripadaju, poslije privla- 
čivom snagom njezine nove politike k njoj pri- 

druže. Austriji su mir i sloboda baš tako potrebni 
kao i Britskom carstvu, a sada, kad Rusija nije 
više najveća vojnička opasnost na njezinoj gra- 
nici, nema razloga, zašto bi otklonila predloženu 
politiku, nego trebalo bi, da se sve više i više pri- 
sloni na Britsko carstvo i okrene leđa njemač- 
kom militarizmu.« 

Odatle se može vidjeti, tumači Lloyd George 
(29), da tada nismo mislili na potpuni razlaz 
Austrijske carevine, nego da smo naprotiv htjeli 
po izgledu Britskog svjetskog carstva unutar nje- 
zihih granica osnovati nekoliko slobodnih, samo- 
stalnih i u istinu nezavisnih država. Ali ne valja 
zaboraviti, da su u to vrijeme, kako on sam pri- 
ča, Saveznici bili izmoreni i postali trijezni, u 
svim njihovim zemljama ratna je ognjica već 
davno izgorjela, zanos ohladio, i najratoborniji u 
duši željeli su skori kraj, a Centralne vlasti dr- 
žale gotovo cijelu Srbiju i Belgiju, svojim četama 
zaposjele najveću čest Rumunjske, ruske se voj- 
ske brzo razišle u buntovničke čete i bile za rat 
nesposobne, Američani još nisu stigli, a Francu- 
zi i Briti badava kušali, da istisnu Nijemce iz 
Francuske i Belgije — — 

Opet zimi 1917., priča dalje Lloyd George, vi- 
djelo se Ratnom kabinetu, te bi dobro bilo po- 
novno iznijeti ratne ciljeve Saveznih vlasti, da bi 
se umirilo javno mišljenje u zemlji i ušutkale 
glasine, što su ih raznosili ne samo skrajnji pa- 
cifisti, nego i zagrižljivi strančari, koji su se s 
ovog ili onog razloga inatili s vladom, kako je 
Njemačka voljna učiniti mir pod pametnim uvje- 

tima, dok krvoločne i slave željne vlade britska 
i francuska ne dadu, da se svrši ovo strahovito 
klanje. Osim toga je odluka ruskih radnika i se- 
ljaka, da će učiniti mir »bez osvajanja i nakna- 
da« predobila znatnu čest industrijskog svijeta u 
Velikoj Britaniji i Francuskoj. Zato je 5. siječnja 
1918. održao govor na skupštini zastupnika Rad- 
ničke družbe (Trade Union) o ratnim ciljevima 
Saveznika, koje su poslije predsjednik Wilson i 
francuski ministar vanjskih poslova svojim no- 
tama odobrili. Izjavio je, da je jedini ratni cilj 
. Saveznih vlasti iscijeliti povrijeđeno međuna- 
rodno pravo u Evropi i iznuditi ispunjenje ugo- 
vornih obveza. »Tražimo povratu Srbije, Crne- 
gore i zauzetih dijelova Francuske, Italije i Ru- 
munjske. Odlučili smo, da ććmo do kraja poma- 
gati francusku demokraciju u njezinu zahtjevu, 
da bi se popravila velika nepravda, nanesena 
1871., kad su dvije. francuske pokrajine bez obzi- 
ra na želje žiteljstva otrgnute od Francuske i 
utjelovljene Njemačkom carstvu. — Mislimo, da 
je povrata nezavisne Poljske, koja obuhvata sve 
prave poljske narodne življe, što joj se hoće pri- 
družiti, neminovna potreba sigurnosti Zapadne 
Evrope. Slažemo se s predsjednikom Wilsonom 
u tome, da razlaz Austrougarske monarhije ne 
pripada k našim ratnim ciljevima, ali mislimo, 
da nije moguće ukloniti uzroke nemira u onoj 
strani Evrope, što su već dugo opasnost miru 
Evrope, ako se različitim narodnostima u Austro- 
ugarskoj me dade pravo samouprave po demo- 
kratskim načelima, kako ju već dugo žele. S isto- 

ga razloga mislimo, te je od najveće važnosti, da 
valja ispuniti opravdane zahtjeve Talijana, neka 
bi se sjedinili sa svojom braćom iste rase i isto- 
ga jezika. Isto tako ćemo uporno tražiti, da se 
ljudima rumunjske krvi i rumunjskog jezika uči- 
ni što je pravo. Ako se ti uvjeti ispune, bit će 
Austrougarska vlast, koja je u prilog trajnom 
miru i slobodi u Evropi, mjesto da je puko oruđe 


.u rukama pogubne vojničke samovlade pruske, 


što ljude i snage svojih saveznika tek daje u 
službu svojih mračnih osnova.« Konačno je tra- 
žio, prvo, da valja povratiti svetinju ugovora, 
drugo, da valja urediti podjelu zemalja na osnovi 
prava samoodređenja naroda ili pristanka vla- 
danih, i treće, da valja osnovati neku međuna- 
rodnu ustanovu, koja će olakšati teret naoruža- 
vanja i umanjiti, koliko se to dade postići, mo- 
gućnost rata. 

Iza toga opet su stali plesti niti posebnog mira 
Austrougarske s Antantom. Već je 11. siječnja 
1918. sir Horace Rumbold brzojavio, da je g. 
Skrzynski došao u Ženevu pa izjavio, da u go- 
vorima Lloyda Georgea i predsjednika Wilsona 
ima različitih stvari, s kojima se vlada Austro- 
ugarske slaže, pa da bi dalji pregovori mogli do- 
vesti do povoljna sporazuma, Onda je general 
Smuts 9. ožujka opet došao u Bern. Isprva se je 
činilo, da se je držanje Austrougarske sasvim 
promijenilo i-da je sada gotova strogo stegnuti 
raspravljanje na pitanje posebna mira s Austro- 
ugarskom. Činilo se je, kao da Austrija zbilja 
hoće izaći iz rata, pa bilo sa svojim saveznicima 


* 

ili bez njih. Kao da je uvjerena, da produženje 
rata valja odbiti tek na osvajalačke prohtjeve 
Pruske, i kao da je gotova nakon učinjena poseb- 
nog mira oteti se od pruskoga utjecaja i izgraditi 
svoju državu na federalističkoj osnovi. Ali kad 
se je približila ožujska ofenziva Centralnih vla- 
sti i pouzdani nadi njemačkoga generalnog što- 
pa, da će uspjeti, ta je austrijska čežnja za mi- 
rom jenjala. Kao da je austrougarska vlada tim 
oklijevanjem htjela polučiti, da odloži odaslanje 


svoje vojske na krvavo bojište zapadne fronte. 


»Možda je zanimljivo«,y domeće Lloyd George, 
»zamisliti, a ne bez nekog žaljenja, kakve bi po- 
sljedice imao u proljeću 1918. učinjeni mir s 
Austrijom za položaj Evrope«. »Austrijsko car- 
stvo« kaže, »bilo bi ostalo i dalje, mjesto što se 
je raspalo u nekoliko nezavisnih država, koje ni- 
su svagda bile sklone centralnoj vladi; možda pet 
“šest samostalnih Dominiona, a svi podloženi 
austrijskoj kruni, djelovalo bi u slozi među se 
za zajedničke probitke«. 

Dva dana poslije govora Lloyda Georgea od 
5. siječnja 1918. izrekao je predsjednik Wilson 
četrnaest svojih glasovitih točaka, od kojih je de- 
seta glasila: »Narodima Austrougarske. kojima 
želimo zaštititi i osigurati mjesto između drugih 
naroda, valja dati najslobodnije prilike autonom- 
nog razvitka«. Ovaj proglas, koji je na prego- 
vore o primirju i na potonju mirovnu konferen- 
ciju tako silno utjecao, smatrale su Savezne vla- 
sti, da se u bitnim točkama nije razlikovao od 
njihovih izjava, ali ga nigda nisu formalno pri- 

hvatile, niti je igda činio čest službene politike 
Antante. Od tih četrnaest točaka Wilsonovih nije 
bilo daljih izjava Saveznih vlasti o njihovim rat- 
nim ciljevima. A nije ih više ni trebalo. Proljet- 
na ofenziva Centralnih vlasti nije donijela že- 
ljena uspjeha, Američani su ušli u borbu, onda je 
došao u travnju »kongres« jugoslavenske emigra- 
cije s talijanskim političarima u Rimu, priznanje 
Čeha ratnom stranom, prvi odlučan poraz i uz- 
mak Nijemaca 4. kolovoza kod Villers-Cottereisa, 
Lansingova nota, slom Austrougarske, kojoj Lloyđ 
George u ovoj knjizi (90) piše ovu posmrtnicu: 
»Što se tiče položaja Austrougarske, Mirovni 
ugovor išao je preko prvobitnih namjera velikih 
Saveznih vlasti. Raskidanje Austrijskog carstva 
u odjelite i nepovezane odlomke nije bila čest po- 
litike Francuske, Rusije, Velike Britanije, Ame- 
rike ni Italije. Znali smo, da treba nekih ispra- 
vaka granica na korist Italije, Srbije i Rumunj- ' 
ske. A što se tiče ostatka Austrijskog carstva, ide- 
ja, koja nam se sviđala, bila je ona, koju je ge- 
neral Smuts iznio u svojim razgovorima s grofom 
Mensdoriftom: davanje potpune autonomije na- 
rodnostima, koje su činile Austrougarsko carstvo, 
unutar federalističkog ustava. Da se je to moglo 
oživotvoriti, nema sumnje, da bi to dovelo do 
mira i stalnosti u Srednjoj Evropi. Ali kad se je 
austrijska vojska slomila, dobili su rastrojni živ- 
lji položaj u svoje ruke. Češkoslovačka progla- 
sila je svoju nezavisnost, a Slavensko (Slavonic) 
žiteljstvo na jugu sjedinilo se sa Srpskom kralje- 
vinom. Ugarska je proglasila svoju nezavisnost, 

a Austrija je ostala osamljena republika. Rumu- 
nji Sedmogradske već su se sjedinili sa svojom 


braćom zemljacima. Prije nego su Vlasti stale da | 


rade o Austrijskom miru, našle su svršen i ne- 
pobitan čin. Ja sam prorekao na početku rata, 
da će se svršiti slomom »trošnog carstva«. To se 
je proročanstvo obistinilo čudesnom brzinom i ta- 
ko potpuno, da se nikako nije dalo popraviti. Nije 
bilo ni jednog kraja u čitavom Austrijskom car- 
stvu, kojega različiti tražioci nisu među se rasko- 
madali i zaposjeli svojim četama, prije nego su 
se Vlasti i sastale u konferenciju, da raspravljaju 
o uvjetima Mirovnoga ugovora s Austrijom. Za- 
datak pariških činilaca Ugovora nije bio odlu- 
čiti, što bi se po pravici imalo dati oslobođenim 
narodnostima, nego što bi po običnom poštenju 
trebalo osloboditi iz njihovih pandža, kad su 
prešle preko granice samoodređenja«. 


Lloyd George nije u svojoj knjizi objelodanio 
čitavi memorandum Foreign Officea, nego je 
upravo na mjestu, gdje se raspravlja o jugosla- 
venskom pitanju (str. 39), naznačio, da je nešto 
izostavljeno. Memorandum nije bio namijenjen 
javnosti, a ta mjesta valjda ni danas još nisu za 
javnost. Ali i ovako donosi nam novih, drago- 
cjenih i osobito za nas vrlo znamenitih vijesti. 
Nada sve očituje, da je Velika Britanija a s njo- 
me i Antanta prva službeno prihvatila načelo sa- 
moodređenja i ideju Lige naroda, koje je pred- 
sjednik Wilson poslije proglasio i za njih se tako 
založio. Tako skida ponajljepše cvijeće iz vijen- 
ca, kojim je harno potomstvo Wilsona okitilo. 
Onda utvrđuje za nas prevažnu činjenicu, da nije 
pitanje ni Češke ni Poljske, nego upravo Hrvat- 
ske, Slavonije, Dalmacije, Bosne i Hercegovine 
bilo pitanje o »to be, or not to be«, biti ili ne biti 
Austrougarske monarhije. To je u ostalom piscu 
ovih redaka, kad je bio u službenom položaju, 
u rujnu 1917. priznao kralj Karlo, pa tadašnji 
austrougarski ministar vanjskih poslova Burian . 
i čitavi red austrijskih političara, a i sam grof 
Stjepan Tisza 15. rujna 1918., kad je već Monar- 

hija izdisala, u dugom razgovoru u Zagrebu. Za- 
to je ono 900000 Hrvata, koji su tada živjeli u 
bivšoj građanskoj Hrvatskoj, 1868. dobilo Hrvat- 
skougarsku nagodbu, državnopravni i politički 
položaj, kakova ni jedan narod u Austrougarskoj 
monarhiji, osim Nijemaca i Magjara, nije imao. 
Zato se svagda u posljednje doba, kad su htjeli 
već trošnu zgradu Monarhije poduprijeti i po- 
praviti, javlja ideja trijalizma, stvaranje treće 
hrvatske skupine u Monarhiji, ravnopravne s 
austrijskom i magjarskom. Zato je profesor dr. 
Šišić mogao pisati, da je uz ubistvo kneza Mihaj- 
la Obrenovića hrvatskougarska nagodba bila 
najgrdji udarac jugoslovenskoj politici. Kad je 
Monarhija skrhala vrat na jugoslavenskom pita- 
nju, bio je utrt put Masaryku da ju komada na 
sjeveru. 

Kad čovjek pomnjivo prouči Memorandum i 
prozre sve ono, što o tom piše Lloyd George u 
svoja dva djela, i nehotice nagoni se na misli, da 
je raskidanje Austrougarske, ako ne prvobitno, a 
ono vrlo rano bio ratni cilj Velike Britanije, a s 
njome i Antante, bilo da su ga same htjele, bilo 
da im se je sam nametnuo. Memorandum očito 
s njime računa, a Lloyd George spominje, da su 
Saveznici uglavke Mirovnog ugovora pomnjivo 
raspravili i odredili, kad se je činilo, da se 
ratna sreća priklanja protiv njih, pa da su na- 
čela, po kojima ima da bude precrtana karta 
Evrope, u više navrata utvrdili prije Mirovne 
konferencije (89). Iz svega, što je iznio, izlazi, da 
je od Austrougarske imala dobiti Italija na osno- 

vu Londonskog ugovora južni Tirol, Trst, Goricu, 
Gradišku, čitavu Istru i čitavu sjevernu Dalma- 
ciju s otocima, Srbija barem čest Vojvodine, Sri- 
jem, čitavu Bosnu i Hercegovinu s izlaskom na 
more, od rta Planke do Boke, i možda Sla- 
voniju, Rumunjska zapadni Banat, više od po- 
lovine Sedmogradske i Bukovinu, Poljska sve 
Poljake, dakle, gotovo svu Galiciju. Ostatak, da 
je Austrougarska na vrijeme učinila poseban mir 
s Antantom, kaže, podijelio bi se u pet šest Do- 
miniona po izgledu Britskog carstva i imao da 
viši u Srednjoj Evropi onaj zadatak, što je Brii- 
skom carstvu namijenjen u svijetu. Da je spome- 
nuo Švajcarsku, još kako tako. Ali baš Britsko 
carstvo od pola milijarde duša i četvrtine zemalj- 
ske kugle! Naivno, da nije namješteno. Bilo je, a 
ima i sada oštrih prigovora i žalba protiv nove 
karte Evrope, kako su je Savezne vlasti precr- 
tale, pa se ona obrana Londonskog ugovora i po- 
smritnica sloma Austrougarske danas vidi ono, 
što se u sudskoj praksi zove »plediranje za ola- 
kotne okolnosti«. 


Savezne vlasti su se u istinu kao i Centralne 
pogađale i cjenjkale oko teritorija po časovitom 
položaju na ratištu, Potonje su vikale »Siegfried«, 
dok nije njemačka vojnička sila u jesen 1918. 
klonula, a prve su pregovarale o miru, dok 
nisu Američani ušli u borbu. S jedne i druge 
strane diplomatska igra! Kad su Nijemci zapo- 
sjeli čitavu Srbiju, pokušao je Nikola Pašić u 
prvoj polovini 1917. godine, da bi s njima mimo 
Savezne vlasti učinio mir. Maršal Mackensen je 

bez znanja Austrougarske obećao Srbiji zapadnu 
granicu po geopolitičkoj crti, a kako njemački 
generalni štop nije znao gdje je, popitao se je u 
austrougarskoga, pa je tako čitava stvar izašla 
na vidjelo i izjalovila se. Odmah zatim protivni 
potez Antante, pritisak od nje u smislu Memo- 
randuma Foreign Officea, pa je 20. srpnja 1917. 
ugledala svijet Krfska deklaracija. Tko će to za- 
mjeriti Nikoli Pašiću ili Antanti? U ratu svaka 
strana želi da iznese pobjedu ili barem da čuva 
svoju kožu, pa da postigne za sebe što povoljniji 
mir. 


Memorandum Foreign Officea ističe, da je cilj 
Srba, Hrvata i Slovenaca bio oslobođenje od tuđe 
vlasti, pa slobodno i dragovoljno sjedinjenje, ne- 
nametnuto izvana, da bi koja njihova čest bila 
podložena drugoj, a tadašnji britski glavni 
državni tajnik za vanjske poslove dao je Franu 
Supilu izjavu, da će Hrvatskoj, Slavoniji, Dalma- 
ciji i Herceg-Bosni biti dana prilika, neka same 
odluče o svojoj sudbini. Navlastito su Savezne 
vlasti, što se tiče Hrvatske, svakom prigodom iz- 
rekle, da se ona može i smije sjediniti sa Srbi- 
jom samo onda, ako hrvatski narod izrijekom na 
to pristane. Da spomenemo tek nekoliko dokaza 
za to. Knez Gregorije Trubeckoj, ruski poslanik 
u Srbiji, izvijestio je. 26. siječnja 1915. Sergija 
Dimitrijevića Sazonova. ruskog ministra vanjskih 
poslova, da je g. Pašić jasno i glasno izjavio, kako 
je gotov dati Hrvatima najšire zadovoljenje, samo 
da zadobije njihove simpatije za Srbiju, pa da je 
na pitanje g. Frana Supila, da li su Srbi poput 

Pijemonta u Italiji voljni odreći se svojih teko- 
vina i predaja, koje se kose sa željama drugih 
pokrajina, odgovorio u ime Srbije i u svoje ime, 
da uistinu jesu. Nadalje je Sazonov 5. srpnja 
1915. saopćio francuskomu, engleskomu i talijan- 
skomu poklisaru u Petrogradu izjavu Teofila 
Delcassća, francuskog ministra vanjskih poslo- 
va, da se Savezne vlasti ne bi protivile sjedinje- 
nju različitih jugoslovenskih. naroda, koliko 
tomu privole. 

Grey je opet 2. kolovoza 1915. žicom javio 
siru lamesu Rennedu Roddu, engleskom pokli- 
saru u Rimu, da uostalom smije obećati, te će 
Velika Britanija i Savezne vlasti olakšati sjedi- 
njenje Srbije i Južnih Slavena Austrougarske 
pod jedinim uvjetom, da to sjedi- 
njenje izrijekom želi i traži hrvat- 
ski narod. Onda je Sazonov 12. kolovoza 
1915. saopćio poklisarima Engleske, Francuske i 
Italije u Petrogradu: Odlučno nećkanje baruna 
Sonnina, talijanskog ministra vanjskih poslova, 
čini mučnim zadatak Saveznika, da stišaju ne- 
povjerenje Srba, što se tiče odredaba Saveznih 
vlasti o Hrvatskoj, koju su zajedno s Rijekom 
sve do dalmatinske granice izuzele iz uglavaka 
Londonskog ugovora i iz naknada za nj ponu- 
đenih Srbiji. Da bi postigle tu svrhu i kako bi 
Srbima olakšale žrtvu  Macedonije, Sazonov 
predlaže kabinetima u Parizu i Londonu,.da bi 
sve tri vlasti zajedno dale g. Pašiću na znanje 
ovo: Saveznici su spram Italiji vezani obeća- 
njem, da do kraja rata ne će odlučivati o sudbi- 

ni Hrvatske zajedno s jadranskom obalom od : 


zaliva Volovske do dalmatinske obale zajedno 
s Rijekom. Prema tome ne mogu nego pouzdano 
obavijestiti g. Pašića o svojoj tvrdoj odluci, da 
će s povratkom mira potpomoći sjedinjenje sa 
Srbima Hrvata, koliko ovi očituju tak- 
vu želju. Na to je engleski poklisar u Petro- 
gradu 24. kolovoza 1915. saopćio Sazonovu, da sir 
Ch. Des Graz, poslanik Velike Britanije u Beo- 
gradu i poslije u Nišu, smije izjaviti g. Pašiću, 
da sudbina Hrvatske valja velikim dijelom da 
stoji do volje Hrvata, ali da je vlada Nj. Veli- 
čanstva obznanila kao moguću stvar, da je Hr- 
vatskoj zajedno s riječkom lukom slobodno sje- 
diniti se sa Srbijom i da Saveznici svagda mogu 
uglaviti, te će Rijeka biti slobodna luka, i obe- 
Ćati, te će upotrebiti svoju moć i njome zajam- 
čiti sjedinjenje Hrvatske i Srbije, ako to Hr- 
vati hoće. (Dokumenti br. 41, 156, 150, 158 i 
167, objelodanjeni u knjizi Paul-Henria Michela 
»La Question de VAdriatique«, Paris 1958). 
Konstitutivni elemenat nove države bio je 
dakle pristanak tih zemalja, a toga ni svršetak 
rata nije promijenio, jer bivša kraljevina Srbija 
nije na te zemlje imala historijskog prava, niti 
je pedlja od njih osvojila. Zato je izjava hrvat- 
skog sabora za rata 14. lipnja 1915., koja je 
istakla »neprekidan i stalan zahijev za na- 
rodnim ujedinjenjem u jedno jedinstveno svoje 
državno tijelo na osnovi narodnog načela te »po- 
“zitivnog i historijskog državnog prava«, da se ta- 
ko omogući slobodan razvoj narodnog političkog, 

prosvjetnog i gospodarskog života hrvatskoga 
naroda«, u skladu s ideologijom memoranduma. 
A ni potonja izjava hrvatskog sabora od 29. li- 
stopada 1918., koja proglašava »Dalmaciju, Hrvat- 
sku i Slavoniju s Rijekom« posve nezavisnom 
državom«, koja po načelu narodnosti i na teme- 
lju narodnoga jedinstva pristupa u zajedničku 
narodnu suverenu državu Slovenaca, Hrvata i 
Srba u cijelom etničkom području toga naroda, 
bez obzira na državne granice«, još se s tom 
ideologijom nije kosila, jer je Dalmacija, Hrvat- 
ska, Slavonija s Rijekom »kao posve nezavisna 
država«, dakle sa svojim »pozitivnim i historij- 
skim državnim pravom« pristupila u tu novu, ne 
»jedinstvenu«, nego »zajedničku« državu. Tek su 
pozniji događaji u jurnjavi i u strahu od Italije 
pregazili maticu, koja nas je vjekove i politički i 
kulturno hranila i podržavala. 

